संगीत हमारे दिल को सुकून देता है : राज्यपाल
आजकी दुनिया की भाग-दौड़ में भी संगीत हमारे दिल को सुकून देता है। हमें सुसंस्कृत बनाता है, हमारे भीतर प्रेम, भक्ति, शांति और सौंदर्य-चेतना विकसित करता है। एक जगह एक साथ बैठकर जब हम संगीत का आनंद लेते हैं, तो इससे सामाजिक समरसता और राष्ट्रीय एकता को भी मजबूती मिलती है। यह बातें शुक्रवार को भारतीय नृत्य कला मंदिर में राज्यपाल रामनाथ कोविंद ने कही। वह आकाशवाणी की ओर से यहां आकाशवाणी संगीत प्रतियोगिता 2016 के पुरस्कार वितरण-सह संगीत समारोह में बोल रहे थे। आकाशवाणी का यह प्रतिष्ठित समारोह पटना में पहली बार हुआ। इसमें 13 कलाकारों को सम्मानित किया गया।
इसमें राज्यपाल ने कहा कि आज सूचना-क्रांति और तकनीकी विकास के दौर में भी देहाती क्षेत्रों में गीत-संगीत और समाचार आदि सुनने के लिए अभिवंचित और गरीब लोगों के पास रेडियो ही एकमात्र विकल्प बचा हुआ है। आकाशवाणी के अपर महानिदेशक ग्रुप कैप्टन पीके नायडू ने स्वागत भाषण किया, जबकि धन्यवाद-ज्ञापन आकशवाणी के सहायक निदेशक (कार्यक्रम) केके सिन्हा ने किया। इस मौके पर राज्यसभा सांसद आरके सिन्हा, संगीत संरक्षक पद्मश्री गजेंद्र नारायण सिंह, आकाशवाणी पटना के निदेशक पीके ठाकुर, दूरदर्शन केन्द्र पटना के निदेशक पीएन सिंह, संयुक्त निदेशक आर उपाध्याय, सहायक निदेशक(कार्यक्रम) र|ा पुरकायस्था समेत कई अन्य मौजूद थे।
कब तक दिन की खैर मनाए कब तक रह दिखलाओगे...
आकाशवाणीसंगीत प्रतियोगिता 2016 के विजेताओं ने इस दौरान अपनी प्रस्तुति से श्रोताओं को मंत्रमुग्ध कर दिया। कार्यक्रम में अखिल भारतीय स्तर पर हुई इस प्रतियोगिता के विजेताओं में से बिहार से एक मात्र समर्थ नाहर थे। विजेताओं की ओर से हुई प्रस्तुति की कड़ी में समर्थ ने फैज अहमद फैज की रचना और अहमद फराज की रचना सुनाकर दिल जीत लिया। इसके बोल थे- कब तक दिल की खैर मनाए कब तक रह दिखलाओगे... अच्छा था अगर जख्म भरते कुछ दिन और... इनके साथ ही कोलकाता से आई तोइसी नंदी ने भी अपनी गजल सुनाकर खूब तालियां बटोरीं। उनकी गजल के बोल थे - तुम्हारे शहर का मौसम बड़ा सुहाना... मैं नजर से पी रहा हूं ये समा बदल ना जाए... बनारस से आए आदित्य विजय भंडारी ने शास्त्रीय संगीत पर शानदार प्रस्तुति दी। उन्होंने राग रोगश्वरी में अद्धा ताल में छोटा खयाल गाया जिसके बोल थे- आया मोरे घर मंदिर सजनवा... उन्होंने कई गीत और भजन सुनाकर समां बांध दिया। इसके साथ ही प्रतियोगिता की विजेता कोलकाता से आई श्रुति गुप्ता, प्रदीप्ता नंदी, सुमित मिश्रा, प्राथप्रतिम पाल, मेखला दासगुप्ता, इलाहाबाद से आए निखिल दास, गुवहाटी से आई प्रतिक्षा डेका, अगरतल्ला से आई मेधा देबनाथ, सिल्लीगुड़ी से आई अदिति राय, शिलांग से आए सन्नी बोस्को शदप और सैनू लालू ने भी अपनी प्रस्तुति दी।
hin_Deva hin_Deva hin_Deva hin_Deva hin_Deva